Året før hadde publikum fått stemme fram vinneren, men dette året introduserte NRK et nytt system der vinneren ble kåret av ti juryer i ti byer rundt om i landet. Hver jury hadde fem medlemmer, tre musikk-fagfolk og to lekfolk, som hver ga ett poeng til sin favorittmelodi. Det er ikke kjent hvordan alle juryene stemte, siden NRK ikke har tatt vare på avstemningsdelen fra sendingen. Bare framføringene og pausenummeret er bevart i NRKs arkiver. Det er imidlertid kjent at juryene i Hamar og Ålesund ga alle sine fem stemmer til «Intet er nytt under solen».